Għaddiet ġimgħa oħra f'dan l-istaġun politiku li huwa iebes u diffiċli għalina fil-Partit Nazzjonalista. It-telfa elettorali u l-konsegwenzi li ġiebet magħha irrendew minna l-iktar bżonn ta' riflessjoni serja fuq il-futur tagħna. M'aħniex mingħajr direzzjoni. Biss, irridu naċċettaw li d-daqqiet politiċi li ħadna għandhom inisslu fina l-bżonn li nieħdu lezzjonijiet. Min f'dan jitlaq jiġri, bħal ma forsi hemm min għandu t-tentazzjoni li jagħmel mingħajr ma jieqaf jaħseb, ikun qed jagħmel ħsara lilu nnifsu u lil ħaddieħor. Dixxendenti ta' San Tumas Iktar ma niltaqa' ma tesserati u kunsilliera tal-partit, ninnota f'dan il-messaġġ li ftit huma dawk li jridu jgħaġġlu. Jekk qabel kellna numru ta' segwaċi li kienu dixxendenti diretti tal-appostlu San Tumas, issa żidna ferm u ferm iktar. Hemm maġġoranza ta' bnedmin li taw ħafna mill-ħin tagħhom fil-ħidma politika li mhumiex lesti jivvutaw għal dak u għall-ieħor jekk ma jkunux ċerti. Ċerti li dak li qed jaraw u jisimgħu huwa minnu u mhux apparenza. Is-sagrifiċċji li jsiru kontinwament minn dawn il-persuni jixirqilhom dan il-proċess attent ta' għażla. Iktar u iktar illum li jafu li l-Gvern qiegħed jikkarga f'azzjonijiet li jolqtuhom direttament fil-laħam il-ħaj. Vuċi ugwali Ħafna ħarġu għonqhom fil-ħidma politika li għaddejna minnha. Intilfu wara l-partit u ħadmu mingħajr ma staqsew ħafna domandi. Biss, illum dan qiegħed jinbidel. Qed jikber internament il-bżonn taċ-ċertezza, u fl-istess ħin ta' politika li hija iktar maqbula u diskussa. Dan, f'ħafna pożizzjonijiet, huwa għalija pożittiv. Il-ġenerazzjoni li tlajt magħha taf il-partit bħala dak li fih konna niddiskutu, niddibattu, ma naqblux, imma fl-aħħar naslu għal deċiżjoni li torbotna lkoll. Kien hemm proċess normali li bih, u ġewwa fih, kull membru kien jaf li l-vuċi tiegħu hija ugwali daqs ta' ħaddieħor. Kontra l-kult tal-personalità Kellna avversità tal-kult tal-personalità li dak iż-żmien konna mdawrin bih u llum, wara tant snin, qed nerġgħu nsibu lura ma' saqajna. Il-politiku mhuwiex ogħla mil-liġi; anqas mill-poplu. Imexxi f'isimhom, fejn il-bieb tal-umiltà jibqa' miftuħ. Jisma' u jagħti każ, mingħajr ma jaħseb li huwa tant illuminat li jista' jiġbed fejn irid għax għandu l-poter f'idejh. Jista' ma jaqbilx ma' politiċi oħra madwaru fuq l-interpretazzjoni tar-realtà u ta' dak li huwa bżonnjuż u aċċettabbli. Biss, irid ikun dak il-bniedem li għandu idejh fuq il-polz tal-pajjiż u jifhem it-tessuti kollha bl-aspirazzjonijiet u b'dak li jippretendu minn tmexxija politika serja. Dan iktar u iktar meta qegħdin għal darb'oħra f'xenarju li jrid jirrepeti ruħu magħna, kif jagħmel ma' stati oħra. F'konflitt kontinwu ta' ideat bejn min huwa favur il-valuri li joħorġu mill-Kristjaneżmu u min mhuwiex. Li nsibuh il-ħin kollu. Tul dawn il-jiem erġajt komplejt naqra l-ktieb 'Silence' ta' Shusaku Endo, li huwa mimli b'ferm iktar sens u sustanza milli ħsibt. Fejn f'mument minnhom, f'diskussjoni apparentement ta' ftit valur, sibt dan id-diskors tal-inkwiżitur sekulari Ġappuniż indirizzat lejn saċerdot: "Father, we are not disputing about the right or wrong of your doctrine. Mitt sena ilu Tul din il-ġimgħa, il-Ħamis 13 ta' Lulju 2017 missejna ma' appuntament storiku ieħor. Il-mitt sena mit-tielet dehra tal-Madonna ġewwa Fatima f'xenarju politiku identiku. Ta' bnedmin li, bħall-Ġappuniż Inoue, jidħku bihom infushom f'li jiddikjaraw u jemmnu li l-valuri Nsara mhumiex ta' valur fil-ħajja ta' kull jum. Li però, quddiem dawk id-dehriet lil tlett itfal mill-iktar innoċenti jsibu l-gazzetti, l-istituzzjonijiet ta' dawk li kienu kontra li jiċċertifikaw li seħħew. L-anti-Kristjaneżmu jiċċertifika l-preżenza vera tal-Kristjaneżmu. Isir xhud ta' dak li huwa jiċħad. Punti rilevanti iktar f'din is-soċjetà fejn hemm tradizzjoni ħajja ta' bnedmin li huma konvinti li dan it-tagħlum huwa ta' valur u rilevanti. Realtà li m'għandhiex tiġi injorata. Però, bħal eżempji ta' oħrajn, hemm min irid jitlef il-ħin tiegħu f'din iċ-ċaħda. Bid-differenza li l-preżenza ta' partit politiku li jagħraf li dawn il-valuri huma ta' ispirazzjoni għalih ma jfissirx li huwa għandu jipprova jsir knisja. Irid jifhem il-pożizzjoni politika u jirreaġixxi bħala partit. Jista' jagħżel tajjeb u jista' ħażin. L-għażla ssir minn bnedmin mhux dejjem ispirati, anqas iggwidati tajjeb, anqas aċċettati mill-maġġoranza. F'dan, proprju għax m'aħniex il-Knisja, aħna bnedmin f'partit politiku bid-diffikultajiet, ideat u deċiżjonijiet ta' dak li aħna. Il-passat reċenti u l-preżent attwali mhumiex faċli għalina bħala partit, ma hemmx dubju. Biss, dmirna huwa li nħarsu 'l quddiem. Fuq dak li ddeċidejna għandna r-responsabbiltà politika. Il-jiem li ġejjin juruna iktar jekk dak li għamilna kienx tajjeb jew le. Biss ħarsitna hija, iktar minn qabel, lejn il-futur. Inħarsu lejn dak li għad irridu naffrontaw minn dawk li ma jaqblux magħna. Niġbdu b'umiltà iktar lil dawk li, anke jekk ma jaqblux magħna, għandhom l-opportunità li jieħdu sehem fil-proċess ta' bidla interna li għandna bżonn. Illum, waqt li fortunatament niċċelebraw il-Festa tal-Madonna tal-Karmnu, inħares iktar b'fiduċja 'l quddiem. Dan għax anke fil-politika, nibqa' nemmen fil-bniedem u fl-abbiltà tiegħu li jagħżel is-sewwa minn dak li mhuwiex.
Nibqa' nemmen fil-bniedem.